Mayjuda Abdurahmonova. Mayjuda (Mavjuda, Manjuda) Abdurahmonova — sovet siyosatchisi, SSSR Oliy Kengashining 1-chaqiriq deputati (1938-1946-yillar). Biografiyasi. 1918-yilda Toshkent shahrida novvoy oilasida tugʻilgan. Oiladagi soʻnggi, oʻn birinchi farzand va voyaga yetgunga qadar omon qolgan yagona farzand edi. U ota-onasidan ayrilgan va homiylik ostidagi oilada tarbiyalangan. 11 yoshida maktabga boradi, beshta sinfni tugatadi, soʻng Toshkent toʻqimachilik kombinati qurilishida oʻquv-ishlab chiqarish kombinatini tamomlaydi. Oʻqishni tamomlagandan soʻng kombinatning yigiruv fabrikasida ishlaydi. Tezda talabalikdan usta toʻquvchiga aylanadi, bir vaqtning oʻzida sakkizta dastgohda ishlaydi. Komsomolga qoʻshilgan, tashviqot va savodxonlik bilan shugʻullangan. 1937-yil iyun oyida yigiruv fabrikasida smena instruktori sifatida ishlay boshlaydi. Toʻqimachilik fabrikasining rivojlanishida faol ishchilari — Manjuda Abdurahmonova, Zinaida Akisimoza, Saodat Rasulova va boshqalarning xizmatlari katta. Manjuda Abdurahmonova Oʻzbekistonda birinchilardan boʻlib paranji kiyishni toʻxtatgan. Uning paranjisiz surati 1937-yil dekabr oyida „Rabotnitsa“ jurnalida chop etilgan. Oʻzbek sovet shoiri va publitsisti, Oʻzbekiston SSR xalq shoiri (1963-yil) Gʻafur Gʻulom unga „Mavjuda“ sheʼrini bagʻishlaydi, u yerda deputat ishchi oʻzbekning tarjimai holi mavzusini sheʼriy tarzda ochib beradi:Toʻrt yetim, bir beva barimiz birdek, Yoshligim esimda, gʻoza chuvirdik, Kundalik zahmatdan tolmas edi yeng, Eng ogʻir zamon, Mavjuda, juda. Siyosiy faoliyati. 1937-yil 12-dekabrda boʻlib oʻtgan saylovlar natijasida SSSR Oliy Kengashining I-chaqiriq Oʻzbekiston SSRdan Millatlar Kengashiga deputat etib saylangan. SSSR Oliy Soveti deputatligiga nomzod qilib koʻrsatilishi munosabati bilan yozilgan „Mavjuda“ sheʼri quyidagi misralari bilan tugaydi:Otalar tanlasa farzandga husn, Taʼkidlar saylovda bu qatʼiy soʻzin, Nomzod deb koʻtardi Vatan oʻz qizin, Munosib bu chaqqon Mavjuda juda.